Document ID: 32009D0616

РЕШЕНИЕ НА КОМИСИЯТА
от 17 август 2009 година
относно невключването на нефтено масло CAS 92062-35-6 в приложение I към Директива 91/414/ЕИО на Съвета и отнемането на разрешенията за продукти за растителна защита, съдържащи посоченото вещество
(нотифицирано под номер C(2009) 6303)
(текст от значение за ЕИП)
(2009/616/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (1), и по-специално член 8, параграф 2, от нея,
като има предвид, че:
(1)
В член 8, параграф 2 от Директива 91/414/ЕИО се предвижда, че дадена държава-членка може в рамките на период от 12 години от датата на нотифициране на посочената директива да разреши пускането на пазара на продукти за растителна защита, съдържащи активни вещества, които не са изброени в приложение I към посочената директива, които вече се намират на пазара две години след датата на нотифициране, докато тези вещества постепенно се проучват в рамките на работна програма.
(2)
С регламенти (ЕО) № 1112/2002 (2) и (ЕО) № 2229/2004 (3) на Комисията се определят подробните правила за изпълнението на четвъртия етап от работната програма, посочена в член 8, параграф 2 от Директива 91/414/ЕИО, и се установява списък с активни вещества, които трябва да бъдат оценени с оглед на евентуалното им включване в приложение I към Директива 91/414/ЕИО. Този списък включва нефтено масло CAS 92062-35-6.
(3)
Въздействието на нефтеното масло CAS 92062-35-6 върху човешкото здраве и околната среда е оценено в съответствие с разпоредбите, установени с регламенти (ЕО) № 1112/2002 и (ЕО) № 2229/2004, за редица видове употреба, предложени от нотификатора. Освен това, тези регламенти посочват докладващите държави-членки, които трябва да представят съответните доклади за оценка и препоръки на Европейския орган за безопасност на храните (ЕОБХ), в съответствие с член 21, параграф 3 от Регламент (ЕО) № 2229/2004. За нефтеното масло CAS 92062-35-6 докладваща държава-членка беше Испания и цялата необходима информация беше предоставена през месец март 2008 г.
(4)
Комисията разгледа веществото нефтено масло CAS 92062-35-6 в съответствие с член 24а от Регламент (ЕО) № 2229/2004. Проектодоклад за преглед на посоченото вещество беше разгледан от държавите-членки и от Комисията в рамките на Постоянния комитет по хранителната верига и здравето на животните и финализиран на 12 март 2009 г. под формата на доклад за преглед на Комисията.
(5)
По време на разглеждането от страна на Комитета на нефтеното масло CAS 92062-35-6 и предвид получените от държавите-членки становища се стигна до заключението, че съществуват ясни индикации, според които може да се очаква активното вещество да оказва вредно въздействие върху здравето на хората, и по-специално на потребителите и операторите, тъй като съществуващите доказателства не са достатъчни, за да позволят определянето на допустимата дневна доза (ДДД), акутната референтна доза (АРД) и приемливото ниво на излагане на оператора (AOEL).
(6)
Комисията прикани нотификатора да представи своето становище относно резултатите от разглеждането на нефтеното масло CAS 92062-35-6 и относно намерението си да продължи или не да предлага веществото за одобрение. Нотификаторът предостави своето становище, което беше внимателно проучено. Въпреки изложените от страна на нотификатора доводи обаче, съществуващите опасения не бяха опровергани, а оценките, направени въз основа на предоставената информация не показаха, че при предложените условия на употреба може да се очаква продуктите за растителна защита, съдържащи нефтено масло CAS 92062-35-6, да отговарят като цяло на изискванията, определени в член 5, параграф 1, букви a) и б) от Директива 91/414/ЕИО.
(7)
Поради това нефтеното масло CAS 92062-35-6 не следва да бъде включено в приложение I към Директива 91/414/ЕИО.
(8)
Следва да бъдат взети мерки, за да се гарантира, че предоставените разрешения за продукти за растителна защита, съдържащи нефтено масло CAS 92062-35-6, ще се отнемат в рамките на определен срок и няма да бъдат подновявани, както и че няма да бъдат предоставяни нови разрешения за такива продукти.
(9)
Всеки гратисен период, предоставен от държава-членка за унищожаване, съхранение, пускане на пазара и използване на съществуващите запаси от продукти за растителна защита, съдържащи нефтено масло CAS 92062-35-6, следва да бъде ограничен до дванадесет месеца, за да се позволи употребата на съществуващите запаси за още един вегетационен период, което е гаранция за това, че продуктите за растителна защита, съдържащи нефтено масло CAS 92062-35-6, ще останат достъпни за ползвателите в продължение на 18 месеца, считано от датата на приемане на настоящото решение.
(10)
Настоящото решение не възпрепятства подаването на заявление за нефтено масло CAS 92062-35-6 в съответствие с член 6, параграф 2 от Директива 91/414/ЕИО и Регламент (ЕО) № 33/2008 на Комисията от 17 януари 2008 г. за определяне на подробни правила за прилагането на Директива 91/414/ЕИО на Съвета във връзка с редовна и ускорена процедура за оценката на активни вещества, които са били част от работната програма, посочена в член 8, параграф 2 от същата директива, но не са били включени в приложение I към нея (4), с оглед на евентуалното включване на веществото в приложение I.
(11)
Мерките, предвидени в настоящото решение, са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Нефтеното масло CAS 92062-35-6 не се включва като активно вещество в приложение I към Директива 91/414/ЕИО.
Член 2
Държавите-членки гарантират, че:
а)
разрешенията за продукти за растителна защита, съдържащи нефтено масло CAS 92062-35-6, ще бъдат отнети най-късно до 17 февруари 2010 г.;
б)
не се предоставят, нито подновяват разрешения за продукти за растителна защита, съдържащи нефтено масло CAS 92062-35-6, считано от датата на публикуване на настоящото решение.
Член 3
Всеки гратисен период, предоставен от държавите-членки в съответствие с разпоредбите на член 4, параграф 6 от Директива 91/414/ЕИО, е възможно най-кратък и изтича най-късно на 17 февруари 2011 г.
Член 4
Адресати на настоящото решение са държавите-членки.
Съставено в Брюксел на 17 август 2009 година.

Labels: 17
14
20
0
3
6